
๏ ธรรมดาเกิดแล้วก็ตั้งอยู่
ธรรมดาให้รู้นี่แหละขันธ์
ธรรมดาเปลี่ยนแปรแน่ทุกวัน
ธรรมดามิมั่นคงที่เดิม

๏ ธรรมดาตั้งอยู่แล้วย่อมเปลี่ยน
ธรรมดาให้เรียนรับรู้เพิ่ม
ธรรมดามีลดมีต่อเติม
ธรรมดาแม้เสริมก็ทรุดโทรม

๏ ธรรมดาย่อมเปลี่ยนไปสู่ดับ
ธรรมดาย่อมลับจากเดิมโฉม
ธรรมดาใครใครมิอาจโน้ม
ธรรมดาล้วนโถมสู่มลาย

๏ ธรรมดาเมื่อดับแล้วกลับเกิด
ธรรมดากิเลสเชิดยังชูสาย
ธรรมดาเหตุยังย่อมเกิดกาย
ธรรมดาแห่งว่ายวัฏฏะวน

๏ แม้นจะดับธรรมดามหาวัฏฏ์
จงขจัดอวิชชาให้เป็นผล
รีบมุ่งตามอริยมรรคหลักกมล
ฟาดฟันกลล้านเลสเหตุเกิดตาย

๏ ธรรมดาแห่งเกิดคือก่อทุกข์
ธรรมชาติต่างหวังสุขเป็นที่หมาย
ธรรมนิยามแท้ทาบไม่กลับกลาย
ธรรมคุณคือสุดท้ายให้พึ่งพิง ๚๛

